Borgtog vir boer wat glo honde skietDie praktyk om onwettig met honde te jag word ŉ toenemende krisis vir talle boere. (Argieffoto ter illustrasie: NDBV) Piet Kleynhans, ŉ Vrystaatse boer wat op ŉ aanklag van poging tot moord in hegtenis geneem is nadat hy glo ŉ groep jagters se honde doodgeskiet het, is op borgtog vrygelaat. Dit spruit uit die jagters se bewering dat hulle tussen die diere was toe Kleynhans die honde van kant gemaak het. Kleynhans staan benewens die aanklag van poging tot moord ook tereg op ŉ aanklag van dieremishandeling. Hy het al telkens tevore onsuksesvol klagte teen onwettige jagters aanhangig gemaak. Jan van Niekerk, die VF Plus se Vrystaatse leier, sê die polisie gee in baie gevalle aan boere ŉ koue skouer wanneer onwettige betreding en jag aangemeld word. “ANC- en EFF-politici se gereelde opruiende uitsprake teenoor boere dra ongetwyfeld by tot die onveilige toestande in landelike gebiede. Dié politici is veronderstel om gemeenskappe te beskerm, maar fokus eerder op populistiese uitsprake,” sê hy. Van Niekerk sê ook die toenemende onwettige betreding van private eiendom en die onwettige jag van wild en vee is die gevolg van ŉ gebrek aan leierskap in die Vrystaatse regering. Volgens hom het die voormalige Vrystaatse LUR vir polisie, paaie en vervoer, Sam Mashinini, ŉ ruim salaris ontvang terwyl die premier hom op spesiale verlof geplaas het. Hy is later met ŉ ander LUR vervang. Mashinini is daarvoor bekend dat hy sterk bande het met die geskorste sekretaris-generaal van die ANC, Ace Magashule, asook oudpres. Jacob Zuma het. “Mashinini se lang verlof het duidelik ŉ gebrek aan leierskap in die departement veroorsaak. Die Vrystaatse regering onder leiding van die premier, Sisi Ntombela, is daarom in werklikheid deel van die probleem met landelike veiligheid wat verwaarloos word weens ŉ onstabiele departement.” Van Niekerk sê pleks daarvan om landelike veiligheid op te knap, fokus die ANC op sy interne magstryd om oorlewing vir die komende plaaslikeregeringsverkiesing. Maroela Media het vroeër berig die praktyk om onwettig met honde te jag word ŉ toenemende krisis vir talle boere. In ŉ opname wat dr. Jane Buys, veiligheidsrisiko-ontleder verbonde aan Vrystaat Landbou (VL), gedoen het, het sowat 83% van boere wat aan die opname deelgeneem het, aangedui dat hulle dié soort misdaad op hul plase ondervind. Die opname is onder Vrystaatse boere oor voorvalle tussen 26 Maart en 31 Mei verlede jaar gedoen. In die meeste gevalle word wildsbokkies geteiken, gevolg deur hase en vlak- of ystervarke. Driekwart van die boere wat aan die opname deelgeneem het, was boonop van mening dat die voorvalle verband hou met voorvalle waar skape, kalfies en boerbokke van plase gesteel word. Die oorgrote meerderheid van boere het aangedui dat hulle maandeliks probleme met onwettige jag ondervind en in sowat 61% van gevalle was kinders betrokke by die praktyk om met honde te jag. In sulke gevalle word die kinders – indien hulle enigsins gevang word – dikwels in die sorg van hul ouers vrygelaat en nie voor ŉ hof gebring nie. Buys se opname het ook bevind boere sê kinders jonger as 16 kan aldus die polisie nie vervolg word nie. Soms daag die polisie nie eens op wanneer ŉ klagte aangemeld word nie, het die opname voorts bevind. Bertus van der Westhuizen, voorsitter van TLU SA-Vrystaat, het vroeër gesê nie net is die praktyk om met honde te jag uiters wreed nie, dit skep ook die moontlikheid van groeiende konflik.